Staatsrede 2016: EFF verlaat die parlementDie EFF verlaat die parlement tydens die staatsrede (Februarie 2016) (Skermskoot uit die regstreekse video) Lede van die Ekonomiese Vryheidsvegters het Donderdag, op versoek van speaker Baleka Mbete, die parlement tydens pres. Jacob Zuma se staatsrede verlaat, terwyl hulle gedreunsing het, “Zupta must fall”. Zuma is Donderdagaand vir die tweede keer onderbreek toe EFF-LP Godrich Gardee ŉ spreekbeurt versoek het. Gardee het gesê Zuma het reeds twee bladsye voorgehou, maar nog nie ŉ woord gesê oor die miljoene rand wat die land verloor het weens die minister van finansies wat onverwags uit sy amp verwyder is nie. Mbete het egter aan Gardee gesê sy punt hou nie verband met die staatsrede nie, en dit word afgekeur. Nog ŉ LP van EFF, Sipho Mbatha, het probeer om Zuma te onderbreek totdat Mbete uiteindelik vir hom ŉ kans gegun het om te praat. Sy het daarna die parlement se reëls aan die LP’s voorgehou voor Mbuyiseni Ndlozi ook ŉ spreekbeurt versoek het. Volgens Julius Malema, leier van die EFF, het egter gesê sy party voldoen aan die prosedures, waarop Mbete hom weer versoek het om die parlement te verlaat. Sy het gesê die EFF ontwrig die sitting, maar Malema het gesê sy moet hulle asseblief individueel aanspreek, nie as ŉ groep nie. Naledi Pandor, minister van wetenskap en tegnologie, het daarna versoek dat die sitting sal voortgaan, en dat Mbete nie lang gesprekke met die EFF sal voer nie. Floyd Shivambu, EFF-LP, het ook gesê Mbete moet die EFF-lede individueel hanteer, en nie as ŉ groep nie. Thandi Modise, voorsitter van die Nasionale Raad van Provinsies, het ook ingegryp en EFF-LP’s versoek om hul sitplekke in te neem. Modise het gesê die punte wat LP’s wil bespreek, hou nie verband met die staatsrede nie. Mmusi Maimane, leier van die DA, het daarna opgestaan en gesê: “Ons kan óf een persoon, minister Nene, bespreek wat sy werk verloor het, of ons kan vanaand hoor wat die president te sê het oor die miljoene mense wat werkloos is.” Mbete het daarna die EFF-LP’s se name individueel genoem, en versoek om die parlement te verlaat. Die groep het daarna uitgestap terwyl hulle gedreunsing het, “Zupta must fall”, ŉ verwysing na die president se noue verband met die Gupta-familie. Maroela Media het vroeër berig Cope het ook reeds die parlement verlaat. Lees alle vorige berigte oor staatsrede 2016 op Maroela Media. Volg die staatsrede regstreeks: